ขับเคลื่อนนโยบายรัฐบาลในพื้นที่จังหวัดน่าน เชื่อมโยงเศรษฐกิจภูมิภาค
พลเอก ประวิตร วงษ์สุวรรณ รองนายกรัฐมนตรี พร้อมคณะ ตรวจราชการที่จังหวัดน่าน เพื่อติดตามผลการดำเนินงาน การขับเคลื่อนนโยบายรัฐบาลในพื้นที่จังหวัดน่านและโอกาสการพัฒนาเศรษฐกิจจากโครงการก่อสร้างสะพานเชื่อมโยงเศรษฐกิจภูมิภาค ผาเวียง ภาพรวมการบริหารจัดการน้ำตามมาตรการ กอนช. ในพื้นที่จังหวัดน่าน แนวทางการบริหารจัดการน้ำและโครงการแก้ไขปัญหาน้ำแล้งที่สำคัญในเขตพื้นที่จังหวัดน่าน แนวทางการพัฒนาเส้นทางเชื่อมโยง จังหวัดน่าน-พะเยา ข้อเสนอการพัฒนาก่อสร้างสะพานและถนนเชื่อมโยงเศรษฐกิจภูมิภาค ผาเวียง-ปากนาย ณ ห้องประชุมพระเจ้าสุริยพงษ์ผริตเดช ชั้น 3 ศาลากลางจังหวัดน่าน จากนั้น ตรวจเยี่ยมโครงการเพิ่มประสิทธิภาพการกักเก็บน้ำสระน้ำบ้านศรีเกิด หมู่ที่ 3 ตำบลไชยสถาน อำเภอเมืองน่าน จังหวัดน่าน เพื่อเพิ่มประสิทธิภาพในการกักเก็บน้ำไว้ใช้ในการอุโภค-บริโภค การทำการเกษตร การป้องกันและแก้ไขปัญหาภัยแล้ง รวมทั้งรองรับความต้องการใช้น้ำที่จะเพิ่มขึ้นของประชาชนในพื้นที่บ้านศรีเกิด ซึ่งมีราษฎรอาศัยอยู่ 220 ครัวเรือน ที่ผ่านมาประสบปัญหาการขาดแคลนน้ำเพื่อการอุปโภคและบริโภคในช่วงฤดูแล้ง รวมทั้งน้ำเพื่อการเกษตรเป็นประจำทุกปี เดิมสระบ้านศรีเกิด เป็นพื้นที่รองรับน้ำฝนที่ไหลมาจากพื้นที่ข้างเคียงและส่งเข้าสู่พื้นที่การเกษตร แต่เนื่องจากมีวัชพืชขึ้นปกคลุมและมีตะกอนดินทับถมทำให้ไม่สามารถกับเก็บน้ำฝนไว้ใช้ประโยชน์ในช่วงฤดูแล้ง ประชาชนในพื้นที่มีความต้องการให้ขุดลอกสระเดิมให้สามารถกักเก็บน้ำในช่วงฤดูฝน เพื่อนำมาใช้เป็นแหล่งน้ำติบสำรองสำหรับผลิตประปาผิวดินและใช้ในการเกษตรในพื้นที่ใกล้เคียง ซึ่งรองนายกรัฐมนตรี พลเอก ประวิตร วงษ์สุวรรณ  ได้อนุมัติงบประมาณมาดำเนินการขุดขยายสระดังกล่าว ทำให้สามารถกักเก็บน้ำได้ 11,500 ลูกบาศก์เมตร เพิ่มมากขึ้นจากเดิมร้อยละกว่า 80 ซึ่งจะทำให้ประชาชนมีน้ำเพื่อการอุปโภค-บริโภค และน้ำเพื่อการเกษตรตลอดทั้งปีนอกจากนี้ รองนายกรัฐมนตรีและคณะ ร่วมกันปล่อยพันธุ์ปลา ประกอบด้วย ปลาตะเพียนขาวจำนวน 5,000 ตัว ปลาแม่พันธ์ปลาสร้อยขาว จำนวน 77 คู่ โดยได้รับการสนับสนุนพันธุ์สัตว์น้ำจากศูนย์วิจัยและพัฒนาการเพาะเลี้ยงสัตว์น้ำจืด เพื่อเป็นการขยายพันธุ์ปลาลงสู่แหล่งน้ำให้ประชาชนสามารถจับปลาที่โตมาประกอบอาหารที่มีโปรตีนและคุณค่าทางอาหาร ให้กับประชาชนในพื้นที่ต่อไป